Խավիեր Պաստորե

Խավիեր Մատիաս Պաստորե (, ), արգենտինացի ֆուտբոլիստ, «Պարի Սեն-Ժերմեն» ֆուտբոլային ակումբի հարձակողական ոճի կիսապաշտպան։

Կարիերա 

Խավիեր Պաստորեն իր ֆուտբոլային կարիերան սկսել է 1998 թվականին՝ «Թալերես» ակումբում։ Այդ ակումբին նա երկրպագում էր մանկությունից սկսած։ 2007 թվականին կայացավ նրա նորամուտը թիմի հիմնական կազմում։ Թիմը այդ ժամանակ հանդես էր գալիս Արգենտինայի առաջնության երկրորդ դիվիզիոնում։ Թիմի կազմում նա ընդհանուր հաշվով անց կացրեց ընդամենը 5 խաղ։ 2008 թվականին Պաստորեն վարձավճարով տեղափոխվեց «Հուրական»։ 2008 թվականի մարտի 24-ին «Ռիվեր Փլեյթի» դեմ խաղում կայացավ նրա նորամուտը, որում «Հուրական» ակումբը պարտվեց 0:1 հաշվով։ 2009 թվականի Կլաուսուրայից հետո Պաստորեն դարձավ թիմի հիմնական կազմի ֆուտբոլիստ։ Այն ժամանակ երբ նա «Ռիվեր Փլեյթի» դեմ խաղում 25 մետր հեռավորությունից գրավեց մրցակցի դարպասը և բացեց խաղի հաշիվը, իր ակումբը հաղթեց 4:0 հաշվով, և այդ խաղը «Հուրականի» ամենախոշոր հաղթանակն էր «Ռիվեր Փլեյթի» դեմ ընթացիկ 60 տարվա մեջ։ Պաստորեն Մատիաս Դե Ֆեդերիկոյի հետ հարձակման գծում կազմեց հարձակվողական դուետ, որին տվեցին «ֆանտաստիկ» անունը։ Նրա ակումբը Կլաուսարայում զբաղեցրեց երկրորդ հորիզոնականը միայն այն պատճառով, որ վերջին տուրում 0:1 հաշվով զիջեց առաջնության չեմպիոնին՝ «Վելես Սարսֆիլդին»։

2009 թվականի հուլիսի 11-ին Պաստորեն տեղափոխվեց իտալական «Պալերմո»՝ 8 միլիոն եվրոյի դիմաց։ Ֆուտբոլիստի հետ պայմանագիրը կնքվեց մինչև 2014 թվականը՝ 600 հազ. եվրո տարեկան աշխատավարձով։ Պաստորեն մի շարք ակումբներից ընտրեց «Պալերմոն»։ Պաստորեով հետաքրքրված էին նաև «Լացիոն», «Միլանը», «Պորտուն», «Չելսին» և «Բարին»։ Ինչպես նաև Պաստորեով հետաքրքրված էր «Մանչեսթեր Յունայթեդը», որը ֆուտբոլիստի տեղափոխության համար առաջարկում էր 10 միլիոն եվրո, սակայն ֆուտբոլիստը մերժեց ակումբին, քանի որ չէր ցանկանում թիմում հանդես գալ որպես պահեստային խաղացող։ Շուտով Պաստորեն ստացավ իտալական քաղաքացիություն, որը նրան հնարավորություն տվեց չհամարվել լեգիոներ EC-ի ակումբային երկրներում։

«Պալերմոյի» կազմում Պաստորեի նորամուտը կայացավ ՍՊԱԼ-ի դեմ խաղում՝ 2009 թվականի օգոստոսի 15-ին։ Խաղում հաղթեց «Պալերմոն» 4:2 հաշվով։ 8 օր անց կայացավ Պաստորեի նորամուտը արդեն Իտալիայի առաջնությունում՝ «Նապոլիի» դեմ խաղում։ Այդ խաղում կրկին հաղթեց «Պալերմոն»՝ 2:1 հաշվով։ Հոկտեմբեր-նոյեմբեր ամիսներին Պաստորեն ընդգրկվեց ՈՒԵՖԱ-ի կազմած ցանկում՝ Եվրոպայի ամենահեռանկարային 7 ֆուտբոլիստների ցանկում։ 2010 թվականի հունվարի 30-ին Պաստորեն «Բարի»-ի դեմ խաղում հեղինակեց իր առաջին գնդակը «Պալերմոյի» կազմում։ Այն բանից հետո երբ վնասվածք ստացավ Ֆաբիո Սիմպլիսիոն, Պաստորեն դարձավ «Պալերմոյի» առաջատարը։ 2009-2010 մրցաշրջանում Պաստորեն անց կացրեց 37 խաղ և դարձավ 3 գոլի հեղինակ։ Մրցաշրջանի ավարտից հետո Պաստորեին գնելու համար փորձ կատարեց մադրիդի «Ռեալը», որը ֆուտբոլիստի տեղափոխության համար պատրաստ էր վճարել 25 միլիոն եվրո, սակայն ակումբը հրաժարվեց վաճառել արգենտինացուն։

2010-2011 մրցաշրջանի մեկնարկից առաջ Պաստորեն փոխեց իր 6 համարը 27-ի հետ։ Այդ թիվը սիրում է Պաստորեի մայրը՝ Պատրիսիան։ Մրցաշրջանի սկզբում Պաստորեն խփեց իր առաջին գոլը եվրոգավաթներում՝ «Մարիբորի» դեմ խաղում։ Սեպտեմբերին Պաստորեով հետաքրքրված էր անգլիական «Մանչեսթեր Սիթին» և իսպանական «Բարսելոնան»։ Այդ ժամանակ «Պալերմոյի» նախագահ՝ Մաուրիցիո Ջեմպարինին ասաց.

2010 թվականի դեկտեմբերի 16-ին Պաստորեն երկարաձգեց պայմանագիրը «Պալերմոյի» հետ մինչև 2015 թվականը՝ 800 հազ. եվրո տարեկան աշխատավարձով գումարած դրան բոնուսներ հաջող խաղերի համար։ 2011 թվականի հունվարի 24-ին Պաստորեն ճանաչվեց Իտալիայի առաջնության լավագույն երիտասարդ ֆուտբոլիստ՝ առաջ անցնելով Պատոյից և Բալոտելլիից։ 2010-2011 մրցաշրջանում Պաստորեն 45 խաղում դարձավ 13 գոլի հեղինակ, որոնցից 11-ը նա հեղինակել էր առաջնության շրջանակներում և դարձել էր ակումբի լավագույն ռմբարկուն։ Այդ տարի «Պալերմոն» առաջնությունում զբաղեցրեց 8-րդ հորիզոնականը, ինչպես նաև հասավ մինչև Իտալիայի գավաթի եզրափակիչ, որում 1:3 հաշվով պարտվեց «Ինտերին»։

2011 թվականի ամռանը Պաստորեով հետաքրքրվեցին մի շարք հայտնի եվրոպական ակումբներ, որոնց շարքում էին իտալական «Յուվենտուսը», «Ինտերը» և «Ռոման», իսպանական «Բարսելոնան», «Ռեալը» և «Մալագան», ֆրանսիական «Պարի Սեն-Ժերմենը», անգլիական «Չելսին», «Մանչեսթեր Յունայթեդը» և «Մանչեսթեր Սիթին»։ «Պալերմոյի» նախագահ՝ Մաուրիցիո Ջամպարինին ասաց, որ ֆուտբոլիստին կվաճառի 50 միլիոն եվրոյից ոչ պակաս գնով, չնայած նրան, որ հենց Պաստորեն ցանկանում էր հեռանալ ակումբից։ Առաջին ակումբը, որը պատրաստ էր վճարել այդ գումարը դարձավ մախաչկալայի «Անժին»։

2011 թվականի օգոստոսի 6-ին Պաստորեն կնքելով 5 տարվա պայմանագիր տեղափոխվեց «Պարի Սեն-Ժերմեն»։ Տրանսֆերի գինը կազմեց 42 միլիոն եվրո։ Տեղափոխությունից հետ նա ասաց. «Ես նախընտրեցի ՊՍԺ-ն, քանի որ ինձ պետք է իմ խաղային որակներին համապատասխան ակումբ։ Իմ զարգացման համար ես պետք է կանոնավոր կերպով խաղամ հիմնական կազմում, այնպես որ Փարիզում իմ շանսերը ավելի մեծ են»։ Օգոստոսի 18-ին թիմի կազմում կայացավ Խավիերի նորամուտը՝ լյուքսեմբուրգական «Դիֆֆերդանժի» դեմ խաղում՝ Եվրոպայի Լիգայի շրջանակներում (4:0)։ Երեք որ անց «Վալանսեն»-ի դեմ խաղում կայացավ Պաստորեի առաջին խաղը Լիգա 1-ում(2:1)։ Նոյեմբերին Պաստորեն ասաց, որ իր համար շատ դժվար է խաղալ 3 օրը մեկ անգամ, իսկ հետո արտահայտվեց, որ ապագայում կուզենա նորից հանդես գալ Իտալիայում։

2012-2013 մրցաշրջանում Պաստորեն «ընկավ» «Պարի Սեն-Ժերմենի» հիմնական կազմից։ Մաուրիցիյո Ջեմպարինին բացատրեց, որ արգենտինացու համար դժվար է խաղալ ակումբի կազմը համալրած նոր ֆուտբոլիստի՝ Զլատան Իբրահիմովիչի հետ։ Այս իրադարձություններից հետո Պաստորեն հետաքրքրություն առաջացրեց երկու իտալական ակումբների մոտ։ «Ինտերը» ցանկանում էր փոխանակել Պաստորեին մեկ ուրիշ կենտրոնական ֆուտբոլիստի՝ Ուեսլի Սնեյդերի հետ, իսկ «Միլանը» Պաստորեի համար առաջարկում էր 20 միլիոն եվրո գումարած Ինյացիո Աբատեի տրանսֆերը։

Միջազգային կարիերա 

2009 թվականի փետրվարին Պաստորեն հրավիրվեց Արգենտինայի ֆուտբոլի երիտասարդական հավաքական՝ հարավամերիկյան երիտասարդական առաջնության մասնակցության համար, սակայն Պաստորեի ակումբը՝ «Հուրական»-ը, մերժեց հավաքականի առաջարկը ակումբի կարևոր խաղերի պատճառով։

2009 թվականի դեկտեմբերի 15-ին Պաստորեն հրավիրվեց արդեն Արգենտինայի ազգային հավաքական։ Մեկ օրից կայացավ նրա նորամուտը Կատալոնիայի ազգային հավաքականի դեմ խաղում, որտեղ նա խփեց այդ խաղում թիմի 3-րդ գոլը։ 2010 թվականի մայիսին հավաքականի գլխավոր մարզիչ Դիեգո Մարադոնան Խավիերին Աշխարհի առաջնությունյան շրջանակներում հայտագրեց թիմի կազմում։ Մայիսի 24-ին Պաստորեն առաջին անգամ դուրս եկավ խաղադաշտ թիմի հիմնական կազմում։ Այդ խաղում արգենտինացիները հաղթեցին Կանադայի ազգային հավաքականին 5:0 հաշվով, իսկ Խավիերը հանդես եկավ փլեյմեյքերի դիրքում։

Հուլիսի 23-ին Պաստորեն առաջին անգամ հանդես եկավ թիմի պաշտոնական խաղերից մեկում, որտեղ Արգենտինայի հավաքականը 2:0 հաշվով հաղթեց Հունաստանի հավաքականին։ Խավիերը այդ խաղում փոխարինման դուրս եկավ 77-րդ րոպեին՝ փոխարինելով Սերխիո Ագուերոյին։ Ինչպես նաև Պաստորեն դուրս եկավ խաղադաշտ 1/8 եզրափակչում Մեքսիկայի դեմ խաղում և 1/4 եզրափակչում՝ Գերմանիայի դեմ խաղում։ Ընդհանուր հաշվով Պաստորեն 2010 թվականի աշխարհի առաջնությունում հանդես եկավ 3 խաղում։ Առաջնության ավարտից հետո Պաստորեն ընդգրկվեց ՖԻՖԱ-ի կողմից կազմված ցուցակում, որում թվարկված էին այն երիտասարդ ֆուտբոլիստները, որոնք ամենայն հավանականությամբ հանդես կգան 2014 թվականի աշխարհի առաջնությունում։ Մարադոնայի գլխավոր մարզչի պաշտոնից հեռանալուց հետո Պաստորեն ոգեպնդեց Մարադոնային՝ ասելով, որ նա պետք է Արգենտինայի հավաքականին, իսկ հավաքականը իր հերթին պետք Մարադոնային, և նա կարող է միայն իր տեսքով ոգևորել և ուժ հաղորդել ֆուտբոլիստներին։
 
2011 թվականին Պաստորեն ազգային հավաքականի կազմում մասնակցեց Ամերիկայի գավաթի մրցությանը։

Անձնական կյանք 

Խավիեր Պաստորեն ծնվել է Խուան Կառլոսի և տնային տնտեսուհի Պատրիսիայի ընտանիքում։ Նրա հայրը մեքենայի պահեստամասեր արտադրող գործարանի սեփականատեր էր։ Նա ունեցել է երկու եղբայր՝ Լորենը և Արիելը։ Իսկ արդեն Խավիերի ծնունդից հետո ընտանիքում ծնվեց 4-րդ երեխան՝ Խուան Մանուելը։ Պաստորեի ընտանիքը ունի իտալական արմատներ։ Նրա նախնիները եղել են Թուրինին մոտ գտնվող Վոլվերա քաղաքից։

Ներկայում Պաստորեն հանդիպում է 21 տարեկան մոդելի՝ Չիարա Պիցոնեի հետ, ով աշխատում է իտալական հեռուստատեսությունում։

Վիճակագրություն

Ակումբային

Միջազգային

Ձեռքբերումներ 

 ՊՍԺ

 Ֆրանսիայի չեմպիոն։ 2013, 2014, 2015
 Ֆրանսիայի սուպերգավաթի տիտղոսակիր։ 2013, 2014
 Ֆրանսիական ֆուտբոլային լիգայի տիտղոսակիր։ 2013-14, 2014-15

Անձնական ձեռքբերումներ 

 Իտալիայի լավագույն երիտասարդ ֆուտբոլիստ (Օսկար դել Կալչո)։ 2010

Ծանոթագրություններ

Արտաքին հղումներ 

 Էջը bdfa.com.ar կայքում 
 Էջը futbolxxi.com կայքում
 էջը ESPN կայքում
 էջը Sky Sports կայքում
 Պաշտոնական կայք 
 

Արգենտինացի ֆուտբոլիստներ
Ֆուտբոլի կիսապաշտպաններ
Կորդովա քաղաքում ծնվածներ
Պալերմոյի ֆուտբոլիստներ
Պարի Սեն Ժերմենի ֆուտբոլիստներ
Արգենտինայի հավաքականի ֆուտբոլիստներ
Իտալիայի լեգեոներ ֆուտբոլիստներ